ET Euroopa Liidu Teataja C 262/6

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 262/05

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„UMBRIA”

EÜ nr: IT-PDO-0117-1520-17.10.2011

KGT ( ) KPN ( X )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus — ☒ Geograafiline piirkond — ☒ Päritolutõend — ☒ Tootmismeetod —  Seos piirkonnaga —  Märgistus — ☒ Riiklikud nõuded —  Muu (täpsustada)

2. Muudatus(t)e liik

—  Koonddokumendi või kokkuvõtte muutmine — ☒ Registreeritud KPNi või KGT muutmine, mille kohta ei ole koonddokumenti ega kokkuvõtet avaldatud —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

3.1. Toote kirjeldus

Spetsifikaati muudeti nii, et lisati tüüpiliste kirjeldavate omaduste mediaanid, jäeti välja sensoorse testiga saadud punktiarv (mis on kaotanud oma tähenduse) ning võeti üle meetodiga COI/T20 (dokument nr 22) ette nähtu.

3.2. Geograafiline piirkond

Geograafilise nimetuse „Colli Assisi Spoleto” tootmispiirkonda laiendatakse, lisades sinna omavalitsusüksuse Nocera Umbra. Nocera Umbra omavalitsusüksus on õigupoolest esimene omavalitsusüksus Apenniinide eelmäestikus, kus kaitstud päritolunimetusega „Umbria” hõlmatud toote valmistamiseks ettenähtud oliivide geograafiliseks tootmispiirkonnaks on määratud „Colli Assisi Spoleto”. Selles piirkonnas asuvatele oliivisaludele ja maapinnale on iseloomulikud spetsifikaadis kirjeldatud mulla- ja ilmastikutingimused. Oliivikasvatusel on Nocera Umbra omavalitsusüksuses hüdrogeoloogilises mõttes märkimisväärne roll, kuna see toetab veeringluse reguleerimist ja pinnase püsivust.

3.3. Päritolutõend

Spetsifikaat on viidud vastavusse määruse (EÜ) nr 1898/2006 sätetega, lisades sinna menetlused, mida ettevõtjad peavad kasutama päritolutõendite esitamisel.

3.4. Tootmismeetod

Oliivikoristuse osas on lisatud alustamise tingimus, st aeg, millal oliivid hakkavad küpsema, ja korjamise tähtaega on tõstetud ettepoole – 31. detsembrile.

Tühistatud on kohustus purustada oliive eri alampiirkondades, säilitades siiski kohustuse teha seda toote spetsifikaadis määratletud piirkonnas. Kuna on kehtestatud uued eeskirjad töötlemise ja tehnoloogiliste uuenduste kohta, on vähenenud õliveskite arv ja tuli tühistada piirangud, mille kohaselt pidi oliivide purustamine toimuma eri alampiirkondades. Kaitstud päritolunimetusega õli „Umbria” tootmiseks kasutatavate oliivide purustamise võimalust on seetõttu laiendatud kogu kõnealuse piirkonna territooriumile.

3.5. Riiklikud nõuded

On jäetud välja kohustused, mis olid ette nähtud 15. veebruari 1992. aasta seadusega nr 169 (millega reguleeriti ekstraklassi külmpress-oliiviõli ja külmpress-oliiviõli kontrollitud päritolunimetuste tunnustamist) ja ministri määrusega nr 573/1993.

3.6. Muu

—

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„UMBRIA”

EÜ nr: IT-PDO-0117-1520-17.10.2011

KGT ( ) KPN ( X )

1. Nimetus

„Umbria”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Toote kirjeldus, mida punktis 1 esitatud nimetus tähistab

Ekstraklassi külmpress-oliiviõli „Umbria”, mille juurde kuulub üks täiendavatest geograafilistest nimetustest „Colli Assisi Spoleto”, „Colli Martani”, „Colli Amerini”, „Colli del Trasimeno”, „Colli Orvietani”, valmistamiseks tohib kasutada ainult järgmistesse sortidesse kuuluvaid oliive: Moraiolo, Leccino, Frantoio, San Felice, Rajo, Dolce Agogia. Lisaks nimetatud sortidele on lubatud kasutada ka teisi sorte, aga nende osakaal ei tohi olla suurem kui 20 %.

Nimetatud sortide kasutamine varieerub vastavalt geograafilisele nimetusele, ent siin on ühendavaks elemendiks nõue kasutada Umbria ekstraklassi külmpress-oliiviõlile iseloomulikku Moraiolo sorti. Nimetatud sortide osakaal on esitatud järgmises loetelus.

— Ekstraklassi külmpress-oliiviõli „Umbria”, geograafiline nimetus „Colli Assisi Spoleto”: — Moraiolo: ≥ 60 %; — Leccino, Frantoio, eraldi või koos: ≤ 30 %; — Muud sordid: ≤ 10 %.

— Ekstraklassi külmpress-oliiviõli „Umbria”, geograafiline nimetus „Colli Martani”: — Moraiolo: ≥ 20 %; — San Felice, Leccino, Frantoio, eraldi või koos: ≤ 80 %; — Muud sordid: ≤ 10 %.

— Ekstraklassi külmpress-oliiviõli „Umbria”, geograafiline nimetus „Colli Amerini”: — Moraiolo: ≥ 15 %; — Rajo, Leccino, Frantoio, eraldi või koos: ≤ 85 %; — Muud sordid: ≤ 10 %.

— Ekstraklassi külmpress-oliiviõli „Umbria”, geograafiline nimetus „Colli del Trasimeno”: — Moraiolo, Dolce Agogia, eraldi või koos: ≥ 15 %; — Leccino, Frantoio, eraldi või koos: ≥ 65 %; — Muud sordid: ≤ 20 %.

— Ekstraklassi külmpress-oliiviõli „Umbria”, geograafiline nimetus „Colli Orvietani”: — Moraiolo, Dolce Agogia, eraldi või koos: ≥ 15 %; — Frantoio: ≤ 30 %; — Leccino: ≤ 60 %; — Muud sordid: ≤ 20 %.

Ekstraklassi külmpress-oliiviõli „Umbria” peavad tarbimisse laskmisel olema järgmised omadused:

Organoleptilised omadused — puuduse mediaan = 0 — puuviljalisuse mediaan: ≥ 3 — mõruduse mediaan: ≥ 3 — terava maitse mediaan: ≥ 3

Füüsikalised ja keemilised omadused — värvus: rohelisest kollaseni — koguhappesus väljendatud oleiinhappena 100 grammi õli kohta: ≤ 0,65 — peroksiidarv: ≤ 12 — K 232: ≤ 2 — K 270: ≤ 0,20 — oleiinhape: ≤ 82 % — polüfenoolide sisaldus ≥ 100 ppm (miljondikku)

Värvuse ja oleiinhappe näitajad ning polüfenoolide sisaldus varieeruvad, kuid peavad alati jääma iga geograafilise nimetuse puhul lubatud piiridesse järgmise loetelu kohaselt:

— Ekstraklassi külmpress-oliiviõli „Umbria”, geograafiline nimetus „Colli Assisi Spoleto”: — värvus: rohelisest kollaseni — oleiinhape: ≤ 82 % — polüfenoolide sisaldus: ≥ 150 ppm (miljondikku)

— Ekstraklassi külmpress-oliiviõli „Umbria”, geograafiline nimetus „Colli Martani”: — värvus: rohelisest kollaseni — oleiinhape: ≤ 82 % — polüfenoolide sisaldus: ≥ 125 ppm (miljondikku)

— Ekstraklassi külmpress-oliiviõli „Umbria”, geograafiline nimetus „Colli Amerini”: — värvus: rohelisest kollaseni — oleiinhape: ≤ 82 % — polüfenoolide sisaldus: ≥ 100 ppm (miljondikku osa)

— Ekstraklassi külmpress-oliiviõli „Umbria”, geograafiline nimetus „Colli del Trasimeno”: — värvus: rohelisest kuldkollaseni — oleiinhape: ≤ 81 % — polüfenoolide sisaldus: ≥ 100 ppm (miljondikku)

— Ekstraklassi külmpress-oliiviõli „Umbria”, geograafiline nimetus „Colli Orvietani”: — värvus: rohelisest kollaseni — oleiinhape: ≤ 82 % — polüfenoolide sisaldus: ≥ 100 ppm (miljondikku)

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Ekstraklassi külmpress-oliiviõli „Umbria” tootmiseks kasutatavad oliivid peavad olema kasvatatud, toodetud ja purustatud üksnes punktis 4 määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Ekstraklassi külmpress-oliiviõli „Umbria” tuleb turule lasta klaasist või plekist anumates. ekstraklassi külmpress-oliiviõli „Umbria” peab olema pakendatud geograafilises tootmispiirkonnas, sest nii on kõige paremini tagatud toote päritolu kontroll ja välditakse võimalust, et pakendamata toote piirkonnast väljaveol halvenevad või kaovad punktis 3.2 kindlaks määratud eriomadused, eelkõige ekstraklassi külmpress-oliiviõlile „Umbria” iseloomulikud mõrud ja teravad noodid, mida saab kindlaks määrata fenoolsete antioksüdantide sisalduse ja lõhnaainete iseloomu järgi. Ümbervalamisel, pumpamisel, transpordil ja mahalaadimisel (väljaspool geograafilist piirkonda toimuval villimisel korratakse neid tegevusi sagedamini) võib ekstraklassi külmpress-oliiviõli „Umbria” kaotada oma iseloomulikud omadused, mida on kirjeldatud punktis 3.2.

3.7. Erieeskirjad märgistamise kohta

Pakendil peab olema märgis, millel on järgmised tähistused:

— kaitstud päritolunimetus (KPN);

— oliivide päritolupaigaks oleva piirkonna geograafiline nimetus;

— õli valmistamiseks kasutatud oliivide tootmisaasta;

— ekstraklassi külmpress-oliiviõli puhul kohustuslikud märgistuselemendid, mis on sätestatud kehtivates siseriiklikes õigusaktides ja ELi õigusnormides.

Kaitstud päritolunimetus „Umbria” peab olema esitatud selgelt ja kustutamatute tähtedega, märgise värviga selges kontrastis olevas värvigammas ning selgelt eristuma muudest märgisel olevatest viidetest.

Geograafilised nimetused ei tohi olla esitatud suuremas kirjas kui kaitstud päritolunimetuses „Umbria” kasutatud tähed.

4. Geograafilise piirkonna täpne määratlus

Ekstraklassi külmpress-oliiviõli „Umbria” tootmiseks ettenähtud oliivide tootmise ja õli pakendamise piirkond hõlmab kogu Umbria maakonna territooriumi.

5. Seos geograafilise piirkonnaga

5.1. Geograafilise piirkonna eripära

Ekstraklassi külmpress-oliiviõli „Umbria” geograafilisel tootmispiirkonnal on järgmised iseloomulikud jooned. Umbria maakond asub Apenniini poolsaare keskosas kaugemal Vahemere leevendavast mõjust, mis avaldub rannikualade klimaatilistes tingimustes. Piirkonna maastik on valdavalt mägine koos iseloomulike nn siseküngastega, kuhu oliivikasvatus ongi põhiliselt koondunud. Aasta keskmine sademete hulk jääb vahemikku 850–981 mm ja aasta keskmine temperatuur on tavaliselt 12,9 ± 7 °C.

Ekstraklassi külmpress-oliiviõli „Umbria” geograafilises tootmispiirkonnas esineb suuri temperatuurikõikumisi, mille tingivad kaugus mere leevendavast mõjust ja mägine maastik. Kuna Umbria maakonnas kasvatatakse oliive peamiselt küngastel ja mäejalamil, on oliivikasvatuse mehhaniseerimine piiratud. See nõuab pidevat inimressursi kasutamist eelkõige oliivikoristuse ajal, mis peab toimuma varakult, et säilitada oliivide iseloomulikke kvaliteediomadusi.

5.2. Toote eripära

Ekstraklassi külmpress-oliiviõli „Umbria” eripärased omadused on tingitud Moraiolo sordist, mis tänu suurele polüfenoolide sisaldusele annab õlile organoleptilise omaduste osas tugeva mõru maitse. Tootmispiirkonnale iseloomulikud eripärased mulla- ja ilmastikutingimused avaldavad suurt mõju õli terava maitsebuketi kujunemisele, samal ajal kui suured temperatuurikõikumised mõjutavad puuviljalise maitsenüansi moodustumist.

Varane, peamiselt käsitsi toimuv oliivikoristus avaldab hilisemat mõju ekstraklassi külmpress-oliiviõli „Umbria” omadustele, kuna võimaldab säilitada viljalihas sisalduvaid antioksüdante, mille sisaldus oliivide küpsedes üha väheneb.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Tarbimiseks ettenähtud ekstraklassi külmpress-oliiviõli „Umbria” eripärased omadused on tingitud eelkõige kõnealuse toote tootmispiirkonna mulla- ja ilmastikutingimustest ning teatavate sortide, eelkõige Moraiolo kasutamisest. Koos oliivide tootmise, pressimise ja pakendamise meetoditega annavad need tootele ainulaadsed ja kergesti eristatavad omadused.

Umbria oliivikasvatusel on sajanditepikkune ajalugu. Arheoloogilised leiud annavad tunnistust sellest, et oliivikasvatusega tegeleti siin juba esimesel sajandil enne Kristust. Amelia, Montefalco ja Terni omavalitsusüksustest on leitud arvukalt pudelite ja presside jäänuseid. Umbria oliivikasvatus on sajandite jooksul läbinud nii tõuse kui ka mõõnu ning muutunud väga oluliseks tootmisharuks piirkondlikus majanduses, eelkõige tänu sellest tulenevale kaubandustegevusele.

Oliivikasvatus on kõnealuses piirkonnas üks peamisi tootmisharusid, millel on juhtiv roll Umbria majanduses, eelkõige pidades silmas kaubanduslikku mõju, mida kõrgekvaliteedilise oliiviõli tootmine piirkonnale avaldab. Umbrias kasvatatakse oliive peamiselt küngastel ja seega on raskendatud oliivikoristuse mehhaniseerimine. Seetõttu on piirkondlikule oliiviõlile iseloomulike omaduste tagamisel määrava tähtsusega inimressursi kasutamine, eelkõige oliivikoristuse ajal, mis peab toimuma väga varakult.

Piirkonna tootmisahelas esineb veel nüüdki möödunud aegade jälgi, näiteks kasutatakse arvukalt keskmisi ja väikeseid oliivipresse. Selle toote ainulaadsuse taga on kohalike oliivipressijate oskused ja kogemused, mille abil saadakse oliividest suurepärane oliiviõli.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Umbria” tunnustamise ettepaneku 5. augusti 2011. aasta Itaalia Vabariigi Teatajas nr 181.

Toote spetsifikaadi täielik tekst on saadaval järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (http://www.politicheagricole.it), klõpsates linki „Qualità e sicurezza” (Kvaliteet ja ohutus) (ekraani ülemises paremas osas), seejärel linki „Disciplinari di Produzione all’esame dell’UE” (ELile hindamiseks esitatud spetsifikaadid).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealust märkust 2.